Kamu bisa jelasin ke aku soal Gunung Sindara dalam bahasa jawa?

Gunung Sindara asring kasebat Sundara utawa Sundara kalebu gunung geni aktif kang dumunung ing antarané Kabupatèn Temanggung lan Kabupatèn Wanasaba. Yèn digambar, Gunung Sindara iku sesandingan karo Gunung Sumbing. Pernahé ana ing sisih lor-kulon Temanggung lan sisih lor-wétan Wanasaba.

Dhuwure Gunung Sindara kira – kira 3.155 m dpl, nanging ora luwih dhuwur saka Gunung Sumbing kira-kira 3. 340 mdpl. Masarakat sakiteré asring nyebut Gunung Sindara lan Sumbing iku Gunung kembar. Ana Uga kang nyebut Gunung SUSI utawa Sindara – Sumbing.

Kaanan ing Gunung Sumbing lan Sindara ora béda karo pucuk Bogor, kang duwé sesawangan éndah lan hawa adhem. Kaloroné uga duwé potensi kanggo laladan agrowisata, kaya ta kebon klèngkèng, mbako, vanilla lan kopi. Awit saka iku, Dinas Perhubungan lan Pariwisata Kabupatèn Temanggung duwé niyat arep ngrembakaake Gunung Sindara lan Sumbing iki dadi laladan wisata terpadu. Ora mung kaendahane waé sing bisa gawé gumun, nanging gunung Sindara uga nyimpen sapérangan barang purbakala tinggalan saka Agama Hindhu. Kaya ta arca Ganesha, Lingga lan Yoni kang tinemu ing Dusun Liangan, Désa Purbosari, Kacamatan Ngadireja, Kabupatèn Temanggung. Isih ana 25 barang purbakala liyané kaya ta pecahan grabah, pecahan kramik saka Dinasti Tang, sawijining arca kang duwé wujud manungsa kang durung bisa diidentifikasi, uga sapérangan piranti omah kaya ta cowèk, Uleg-uleg, lan piranti giling sing asring dienggo gawé jamu.

Déné sing gawé béda Gunung Sindara karo Gunung – gunung liyané yaiku ing pucuk Gunung Sindara ana lapangan kang ambané padha karo 7 lapangan bal–balan. Ing sisih wétan pucuk, uga ana kawah Sindara kang jerone nganti 30m. Déné ing sisih lor lapangan ana watu gedhé kang aran Watu Geong. Miturut carita watu iku kadadéan nalika Gunung Sindara njeblug.

Pawiyatan munggah Gunung Sindara bisa kawiwitan saka Désa Katekan, Kacamatan Ngadirejo, Kabupatèn Temanggung. Kajaba iku, para pendaki uga bisa miwiti munggah saka Kledung lan Sigedang. Panjenengan bakal ngliwati 7 pos pemberhentian saben 1,5 km.

Nalika ngambah pos 1 nganti tekan pos 3, panjenengan bakal disuguhi sesawangan kebon kubis utawa mbako ing kiwa lan tengen dalan. Ngancik pos 3, sesawangan kang disuguhake béda manèh. Penjenengan bakal nemu alas Pinus kang wis naté kebakar kira – kira sekilo ambané. Banjur panjenengan bakal nyawang sabana utawa padhang rumput ing pos 4 nganti tekan 5. Ing pos 6, ana sesawangan éndah yaiku wujud watu kang wis mbeku ,minangka material vulkanik kang metu nalika Gunung Sindara njeblug. Kadang kala uga mambu wlirang ing sadalan-dalan. Kira – kira 500m saka pucuk, panjenengan wis bisa nyawang lapangan kang amba. Aja lali kanggo para pendaki nggawa jaket kandel, amarga antawise jam 3 tekan jam 7, panjenengan bakal ngrasakake hawa paling adhem yaiku 2 drajat celcius. Akèh kasus kang mratelakake yèn para pendaki mau kelangan rasa pangrasane amarga hawane kang kliwat adhem.